**Η ΕΝΝΟΙΑ ΤΟΥ ΠΟΛΙΤΣΜΟΥ**

Ο όρος ‘πολιτισμός’ με τη στενή έννοια αναφέρεται σε υψηλές επιδόσεις μεμονωμένων ατόμων ή ομάδων π.χ. στη λογοτεχνία, την ποίηση, τη μουσική την τέχνη. Υπό αυτή την έννοια αποκλείει το λεγόμενο ‘λαϊκό’ πολιτισμό.

Ο όρος πολιτισμός με την ευρεία έννοια αναφέρεται στο σύνολο των στοιχείων που χρειάζεται ο άνθρωπος για να προσαρμοστεί στο φυσικό και κοινωνικό τους περιβάλλον και να ικανοποιήσει τις φυσικές και πνευματικές του ανάγκες. Συμπεριλαμβάνει, δηλαδή, όλους τους κανόνες, τις αξίες και τα ερμηνευτικά σχήματα της καθημερινής ζωής των ατόμων ενός κοινωνικού συνόλου (Δαμανάκης, 1989)

**Η ΕΝΝΟΙΑ ΤΗΣ ΤΑΥΤΟΤΗΤΑΣ**

Η ταυτότητα είναι *ευμετάβλητη* και συνεχώς *μεταβαλλόμενη*, καθώς επηρεάζεται από τις πολλαπλές φωνές που ακούγονται μέσα σε μια κοινωνικο-πολιτισμική κοινότητα και στο πέρασμα του χρόνου. Είναι ευέλικτη και ανακατασκευάζεται. Έχει μια ιστορία και ένα μέλλον και ως ιστορικό μόρφωμα υποβάλλεται σε μετασχηματισμούς και αναθεωρήσεις.

Κάθε άτομο οικοδομεί την πολιτισμική τους ταυτότητα βάσει σταθερών και μεταβαλλόμενων στοιχείων: συνδυάζει αφενός τα χαρακτηριστικά της ομάδας στην οποία ανήκει και αφετέρου τις ατομικές του ιδιαιτερότητες, την ατομικότητά του. *Αυτός ο συνδυασμός καθιστά κάθε άτομο μοναδικό.*

Διακρίνονται δύο μηχανισμοί γένεσης πολιτισμικής ετερότητας: ο εγχώριος, ο οποίος εξαρτάται από τη σύνθεση των πληθυσμών που κατοικούν σε ένα κράτος και ο εισαγόμενος, όπως αυτός διαμορφώνεται μέσω της εισροής μεταναστών και των σύστοιχων αλλότριων πολιτισμικών στοιχείων (Γκόβαρης, 2001).

*Η υβριδικότητα (hybridity) αποτελεί μία έννοια που συνδέεται στενά με τον τομέα των μεταμοντέρνων σπουδών στον πολιτισμό (Papastergiadis, 2000). Πρόκειται για μία διαδικασία που χρησιμοποιείται για να περιγράψει και να εξηγήσει ότι ο σχηματισμός της ταυτότητας είναι το αποτέλεσμα μιας πολιτισμικής μείξης*  (May, 1999; Kalra, Kaur and Hutnyk, 2005) που συνεχώς υπόκειται σε πολιτισμικές αλλαγές.

H εισαγωγή αυτής της έννοιας προκύπτει αφενός από την ανάγκη να εξηγήσουμε πώς σχηματίζεται η πολιτισμική ταυτότητα σε συνδυασμό με την ηλικία, την κοινωνική τάξη, το φύλο, την καταγωγή, το έθνος, τη θρησκεία και άλλες ομάδες που κάποιος μπορεί να ανήκει (Block, 2006, 2007). Για αυτό το λόγο η πολιτισμική ταυτότητα από μόνη της είναι ένα υβρίδιο (Bhabha, 1994 όπως αναφ. στο Barker, 2000). Αφετέρου, αυτό το υβρίδιο υπόκειται σε μετακινήσεις και διαφοροποιήσεις σε όλη τη διάρκεια της ζωής των ανθρώπων μέσω της επαφής του με άλλες πολιτισμικές ταυτότητες στην καθημερινή τους ζωή, των ταξιδιών τους ή της αλλαγής του τόπου/των τόπων διαμονής τους. O Karner (2007) προσθέτει ότι αυτή η διαδικασία μπορεί να αποτελεί ένα φαινόμενο διπλής εισόδου. Για να εξηγήσει περισσότερο αυτή την ιδέα παρέχει το παράδειγμα των Ασιατών που ζουν στη Βρετανία. Υποστηρίζει ότι όχι μόνο οι Ασιάτες επηρεάζονται από το βρετανικό πολιτισμό, αλλά ότι και ο βρετανικός πολιτισμός επηρεάζεται από τον πολιτισμό των Ασιατών κατά κάποιο τρόπο.

Ο Papastergiadis (2000) επισημαίνει ότι η δόμηση της ταυτότητας βασίζεται στη διαπραγμάτευση της διαφορετικότητας, σε μία διαδικασία συνεχώς αλλαγών. Αυτή η διαφορετικότητα και οι συνεχείς αλλαγές σχηματίζουν ένα πεδίο διαφορετικών δυνάμεων, οι οποίες αλληλεπιδρούν και δημιουργούν ένα υβρίδιο. Η υβριδικότητα αποτελεί μια θετική έννοια που αντικατοπτρίζει την πολιτισμική παραγωγή τη σημερινή εποχή και μπορεί να προκύψει μεταξύ διαφορετικών κατηγοριών ή και μέσα στην ίδια κατηγορία.

**ΕΤΕΡΟΤΗΤΑ – ΔΙΑΦΟΡΕΤΙΚΟΤΗΤΑ**

Η *διαφορετικότητα* παραπέμπει στην παρατήρηση των αλλαγών μέσα σε μια ευρύτερη κοινωνική ομάδα, η οποία διαθέτει μια κοινή βάση.

Η *ετερότητα* έχει ως προϋπόθεση τη διαδικασία της σύγκρισης. Η ετερότητα μπορεί να οδηγήσει στη δημιουργία διαχωριστικών γραμμών και προκαταλήψεων.

**ΒΙΒΛΙΟΓΡΑΦΙΚΕΣ ΑΝΑΦΟΡΕΣ**

ΞΕΝΟΓΛΩΣΣΕΣ

Barker, C. (2000) *Cultural Studies; Theory and Practice*. London: Sage Publications.

Bhabha, H. K. (1994) *The Location of Culture*. London and New York: Routledge.

Block, D. (2006) *Multilingual Identities in a Global City: London Stories*. Hampshire: Palgrave MacMillan.

Block, D. (2007) *Second Language Identities*. London : Continuum.

Karner, C. (2007) *Ethnicity and Everyday Life*. London: Routledge.

Papastergiadis, N. (2000) *The Turbulence of Migration: globalisation, deterritorialization,**and hybridity*. Cambridge: Polity.

ΕΛΛΗΝΟΓΛΩΣΣΕΣ

Γκόβαρης, Χ. (2001) *Εισαγωγή στη Διαπολιτισμική Εκπαίδευση*. Αθήνα: Ατραπός.

Δαμανάκης, Μ. (1989) Πολυπολιτισμική – Διαπολιτισμική Εκπαίδευση. Αφετηρία, Σκοποί και Προοπτικές,*Τα* *Εκπαιδευτικά*, 14-16 (18), 75-87.